6 ኢየሱስ፣ ኃጢአተኛ የሆንነው የሰው ልጆች የጸጋ ስጦታ የሆነውን የዘላለም ሕይወት ለማግኘት ማድረግ ስለሚኖርብን ነገርም በጸሎቱ ላይ ጠቅሷል። (ዮሐንስ 17:3ን አንብብ።) ስለ አምላክና ስለ ክርስቶስ ‘እውቀት መቅሰማችንን መቀጠል’ እንዳለብን ተናግሯል። ይህን ማድረግ የምንችልበት አንዱ መንገድ ከምናየውና ከምንሰማው ነገር ስለ ይሖዋ እና ስለ ልጁ የቻልነውን ያህል ለመማር ጥረት ማድረግ ነው። ስለ አምላክ እውቀት መቅሰም የምንችልበት ሌላው መንገድ ደግሞ ስለ እሱ የተማርነውን በተግባር ማዋል የሚያስገኘውን ደስታ መቅመስ ነው። ኢየሱስ በጸሎቱ ላይ “የሰጠኸኝን ቃል ሰጥቻቸዋለሁ፤ እነሱም ተቀብለዋል” በማለት ስለተናገረ ሐዋርያቱ፣ ሕይወት የሚያስገኙትን እነዚህን ነገሮች እንዳደረጉ ግልጽ ነው። (ዮሐ. 17:8) ይሁን እንጂ የዘላለም ሕይወት ለማግኘት ስለ አምላክ ባወቁት ነገር ላይ ማሰላሰላቸውንና ያወቋቸውን ነገሮች በዕለት ተዕለት ሕይወታቸው ውስጥ ተግባራዊ ማድረጋቸውን መቀጠል ይጠበቅባቸው ነበር። ታዲያ እነዚህ ታማኝ ሐዋርያት ምድራዊ ሕይወታቸውን እስኪያጠናቅቁ ድረስ ይህን ማድረግ ችለዋል? አዎን። የእነዚህ ሐዋርያት ስም በሰማያዊቷ አዲሲቱ ኢየሩሳሌም 12 የመሠረት ድንጋዮች ላይ በማይፋቅ ሁኔታ መስፈሩ ይህን ያረጋግጣል።—ራእይ 21:14